NARIADENIE RADY (ES) 2535/95
z 24. októbra 1995,
ktoré mení a dopĺňa nariadenie (EHS) č. 3730/87 stanovujúce všeobecné pravidlá pre zásobovanie potravinami z intervenčných zásob určených organizáciám pre distribúciu najzanedbanejším jednotlivcom v spoločenstve
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 43,
so zreteľom na návrh komisie (1),
so zreteľom na stanovisko Európskeho parlamentu (2),
keďže opatrenia stanovené nariadením (EHS) č. 3730/87 (3) pre zásobovanie najzanedbanejších jednotlivcov v spoločenstve potravinami sa zakladajú na dostupnosti verejných zásob ako dôsledku výkupu intervenčnými agentúrami na základe mechanizmov určitých spoločných organizácií trhu; keďže realizácia ročného plánu zásobovania potravinami sa môže sťažiť dočasnou nedostupnosťou určitých základných výrobkov počas roka; keďže táto hrozba sa môže zvýšiť vzhľadom k opatreniam prijatým na efektívnejšiu reguláciu trhov a na prispôsobenie produkcie požiadavkám; keďže sa zdá náležité zabezpečiť možnosť mobilizovania príslušných produktov na trhu spoločenstva ako prechodné opatrenie za takých okolností a aby sa neohrozila realizácia programov zásobovania, ale za podmienok, ktoré nepodlomia princíp zásobovania výrobkov z intervencie;
keďže pre zaručenie uspokojivého výkonu opatrení je tiež vhodné zabezpečiť možnosť mobilizovania výrobkov na trhu spoločenstva, ak by zavedenie ročného plánu zásobovania vyžadovalo pri geografickej polohe verejných zásob v spoločenstve presun malých množstiev intervenčných výrobkov medzi dvoma alebo viacerými členskými štátmi;
keďže by sa malo prijať opatrenie na uplatnenie tohto nariadenia od začiatku realizačného obdobia ročného plánu zásobovania,
PRIJALA TOTO NARIADENIE:
Článok 1
V článku 1 nariadenia (EHS) č. 3730/87 sa dopĺňajú nasledujúce odseky:
"Ak je výrobok dočasne nedostupný v intervenčných zásobách spoločenstva počas realizácie ročného plánu uvedenom v prvom pododseku, výrobok sa môže mobilizovať na trhu spoločenstva v miere potrebnej na umožnenie realizácie plánu v jednom alebo viacerých členských štátoch. Mobilizovanie na trhu spoločenstva sa tiež môže uskutočniť, ak by realizácia plánu zahŕňala presun malých množstiev výrobkov medzi členskými štátmi v intervencii v členskom štáte inom ako ten alebo tie, v ktorých je výrobok potrebný.
Ak hovädzie mäso nie je dostupné v intervenčných zásobách, môžu sa realizovať nákupy na trhu spoločenstva zaktivizovaním akéhokoľvek iného mäsového výrobku.
Podmienky aktivizovania na trhu spoločenstva sa ustanovia v súlade s postupom, ktorý upravuje článok 6."
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať od 1. októbra 1995.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 24. októbra 1995